
Veverița și prietenii ei

A fost odată o veveriță. O veveriță micuță, drăguță, cu o coadă stufoasă și frumoasă ca la toate veverițele. Ziulica întreagă sărea ea de pe o creangă pe alta, tot căutându-și de-ale gurii. Deși avea scorbura plină cu hrană: nuci, alune, conuri și alte bunătățuri, mai strângea de ici-colo câte ceva, pregătindu-se de iarnă. Uite că într-o zi, tot sărind așa, de pe o creangă pe alta, veverița noastră auzi un strigăt:


-  Ajutor, ajutor!



“Oare ce să fie?”, se întrebă veverița. Deși era micuță și fricoasă, își luă inima în dinți și porni să vadă ce s-a întâmplat. Trecând de pe o creangă pe alta, cât ai spune pește ajunse și la locul cu pricina. Coborând pe prima creangă de jos a unui copac, observă un arici căzut într-o groapă, care plângea în hohote, strigând cât îl ținea gura:


-  Ajutor! Ajutor!

-  Vai, dar ce ai pățit, aricică? îl întrebă veverița.



Ariciul, când o văzu, începu să plângă și mai tare, răspunzându-i printre lacrimi:

-  Mă rostogoleam la vale în joacă și nu am văzut groapa aceasta, și am căzut în ea. Vai și amar de capul meu, acum nu pot ieși de aici. Și nici măcar nu mă poate ajuta nimeni.

-  Hai că te ajut eu, îl liniști veverița.

-  Dar cum? o întrebă aricică.



-  Ai să vezi, îi răspunse veverița, punându-se îndată pe treabă. Strânse niște crengi, o mână de nuiele și, în scurt timp meșteri o scară. Coborî scara în groapă și aricelul ieși pe ea la suprafață, fericit nevoie mare.

-  Mulțumesc, m-ai salvat! strigă aricică bucuros, îți voi fi dator toată viața.

-  Las-o baltă, zâmbi veverița, sărind în copac, deal cu deal se întâlnește, apoi o viețuitoare a pădurii cu alta! Astfel vorbind, porni fiecare în treaba lui.Trecură câteva zile și, într-o dimineață, după ce făcu puțină gimnastică, veverița noastră porni din nou în căutarea hranei. Cum țopăia ea așa, dintr-un copac în altul, îi apăru în cale un liliac bocind. Atârnat cu capul în jos de un ram, înfășat în aripi, plângea de nu mai putea.

